Document ID: 32007R1473

ΚΑΝΟΝΙΣΜΌΣ (ΕΚ) αριθ. 1473/2007 ΤΗΣ ΕΠΙΤΡΟΠΉΣ
της 13ης Δεκεμβρίου 2007
σχετικά με τη θέσπιση μεταβατικού μέτρου για την επεξεργασία των υποπροϊόντων της οινοποίησης που προβλέπεται στον κανονισμό (ΕΚ) αριθ. 1493/1999 του Συμβουλίου για την αμπελουργική περίοδο 2007/08 στη Βουλγαρία
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη προσχώρησης της Βουλγαρίας και της Ρουμανίας,
την πράξη προσχώρησης της Βουλγαρίας και της Ρουμανίας, και ιδίως το άρθρο 41 πρώτο εδάφιο,
Εκτιμώντας τα ακόλουθα:
(1)
Σύμφωνα με το άρθρο 27 παράγραφος 3 του κανονισμού (ΕΚ) αριθ. 1493/1999 του Συμβουλίου, της 17ης Μαΐου 1999, για την κοινή οργάνωση της αμπελοοινικής αγοράς (1), κάθε φυσικό ή νομικό πρόσωπο ή ομάδα προσώπων που έχει προβεί σε οινοποίηση έχει την υποχρέωση να παραδίδει προς απόσταξη το σύνολο των υποπροϊόντων που προκύπτουν από την οινοποίηση αυτή. Μετά την προσχώρηση της Βουλγαρίας στην Κοινότητα, την 1η Ιανουαρίου 2007, η υποχρέωση αυτή ισχύει επίσης για τους οινοπαραγωγούς του εν λόγω κράτους μέλους παρόλο που δεν πρόκειται για παραδοσιακή πρακτική της Βουλγαρίας.
(2)
Ο κανονισμός (ΕΚ) αριθ. 1623/2000 της Επιτροπής (2) προβλέπει τους κανόνες εφαρμογής της υποχρεωτικής αυτής απόσταξης καθώς και, στο άρθρο 49, ορισμένες δυνατότητες παρέκκλισης.
(3)
Παρά τα μέτρα που έχει ήδη λάβει η Βουλγαρία, διαπιστώνεται ότι στο εν λόγω κράτος μέλος το δυναμικό των οινοπνευματοποιών δεν επαρκεί για την απόσταξη του συνόλου των υποπροϊόντων. Συνεπώς, πρέπει να επιτραπεί στη Βουλγαρία να εξαιρέσει ορισμένες κατηγορίες παραγωγών από την υποχρεωτική απόσταξη των υποπροϊόντων της οινοποίησης.
(4)
Για να είναι δυνατή η εφαρμογή της παρέκκλισης που εγκρίνεται για τη Βουλγαρία καθ’ όλη τη διάρκεια της αμπελοοινικής περιόδου, πρέπει ο παρών κανονισμός να εφαρμοστεί από την 1η Αυγούστου 2007.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης οίνων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατά παρέκκλιση από το άρθρο 49 παράγραφος 4 στοιχείο α) του κανονισμού (ΕΚ) αριθ. 1623/2000, η Βουλγαρία δύναται να προβλέψει, για την περίοδο 2007/08, ότι οι παραγωγοί που δεν υπερβαίνουν επίπεδο παραγωγής 7 500 εκατόλιτρων τα οποία παράγουν οι ίδιοι στις ατομικές τους εγκαταστάσεις μπορούν να εκπληρώσουν την υποχρέωση παράδοσης των υποπροϊόντων τους στην απόσταξη, με την απόσυρση των προϊόντων αυτών υπό έλεγχο.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Αυγούστου 2007.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Δεκεμβρίου 2007.

Labels: 18
17
15
6